Þar sem að Blönduósflugvöllur er ekki lagður bundnu slitlagi þjónar hann illa hlutverki sínu. Erfitt er fyrir sjúkraflugvélar að lenda á vellinum. vegna slæmra aðstæðna.
Bjarni Jónsson, þingmaður vinstri grænna í Norðvesturkjördæmi, benti á í ræðustól á Alþingi að tryggt aðgengi að góðri heilbrigðisþjónustu skipti miklu máli fyrir búsetuöryggi. Því væri það ótækt að flugvöllurinn á Blönduósi væri ekki lagður bundnu slitlagi.
Guðmundur Haukur Jakobsson, formaður byggðarráðs Blönduósbæjar, segir að eftir að alvarlegt rútuslys varð á Blönduósi fyrir tæpum tveimur árum hafi verið sterk krafa í samfélaginu að hafa þar flugvöll sem hægt væri að treysta á.
Það er búið að laga svolítið til á flugvellinum en grunnurinn, hann þarf að fá betri aðhlynningu. Þetta er sennilega eini sjúkraflugvöllurinn á landinu sem er ekki með bundið slitlag á yfirborðinu.
Það gerðist bara núna á þessu ári í sjúkraflugi að völlurinn var bara það mjúkur að lá við að sjúkraflugvélin stæði föst þegar hún var að snúna við á endanum á brautinni.
Guðmundur segir að einnig sé grjótkast á vellinum sem geti skemmt vélarnar. Það kemur einnig fyrir að flugmenn eru ekki alltaf tilbúnir til að lenda á vellinum. Þegar ekki er hægt að lenda flugvélum þarf að senda sjúklinga með sjúkrabíl sem getur undir vissum kringumstæðum tekið of langan tíma eða jafnvel að vegir séu ófærir.
Kemur það oft til að það þurfi að nota flugvöllinn fyrir sjúkraflug? Já, það er búið að vera ótrúlega mikið og eins og við vitum þá eru sum áföll sem gera það verkum að það þarf að komast beint suður. Við vitum það líka öll að hver mínúta skiptir máli.